Flugfélagið Play var skráð á markað í morgun. Viðskipti hafa farið líflega af stað og verð á hlutum hækkað um allt að 44 prósent frá hlutafjárútboði.
Ekki er langt síðan Play fór í sitt fyrsta flug og í táknrænni afhöfn flaug félagið inn í Kauphöll Íslands. Það gerðist í sérstöku flugi yfir hálendi Íslands í fyrradag sem síðan var sýnt á myndbandi í morgun þegar formleg skráning tók gildi og félagið þar með hringt inn í Kauphöllina.
Play efndi til hlutafjárútboðs 24. til 25. júní. Í boði voru tæplega 222 milljónir hluta og var verð á hlut á bilinu 18 til 20 krónur. Heildarverðmæti útboðsins var 4,3 milljarðar króna.
Magnús Harðarson, forstjóri Kauphallarinnar segir að viðskiptin hafi verð lífleg í morgunsárið.
Núna klukkan korter yfir 11 þá hafa átt sér stað um 190 viðskipti fyrir um 600 milljónir og bréfin standa í 24,3 krónum. Það þýðir að þau hafa farið upp á bilinu 21-35 prósent frá útboðsverðinu. Þau opnuðu reyndar í 26 krónum sem er frá 30-44 prósentum yfir útboðsverðinu. Viðskiptin hafa farið vel af stað og markaðurinn tekið félaginu mjög vel.
Hann segir erfitt að spá fyrir um upphaf viðskipta með félög, en það komi ekki á óvart að bréfin hafi hækkað frá hlutafjárútboðinu. Þar reyndist umframeftirspurn áttföld.
Þannig að maður átti von á hækkun, en það er alltaf erfitt að giska á hvar þetta lendir.
Mikil viðskipti hafa verið með bréf í flugfélaginu Play það sem af er degi. Félagið var formlega skráð í kauphöllina í morgun. 